**FASTELAVNSEVENTYR**

 EVENTYRET OM MINSTE, MELLOMSTE OG STØRSTE.

Langt ute i skogen var det ennå helt hvitt. Snøen lå tett over busker og trær over bakker og hei. Bare de små, spe strålene fra sola gav litt varme til skogen.

Under snøen og nedi bakken var et lita hule. I den hula lå det tre fyrer og sov (Forteller lager sovelyd).

I den minste senga lå den minste fyren og sov, i den mellomste den mellomste, og i den største den største. Deres navn var Minste, Mellomste og Største.

Akkurat denne dagen ute i skogen våknet Minste og var fryktelig sulten i magen sin. Først gnei han søvnen av øynene, så gjespet han og tittet bort på Mellomste og Største, men de bare sov og sov. (Forteller lager sovelyd).

Minste prøvde og prøvde på å vekke Mellomste og Største uten at de rørte så mye som på en lillefinger engang.

Da ble Minste så sint at han gikk midt mellom senga til Mellomste og Største og sang så høyt han kunne.

*“Fastelavn er mitt navn*

*Boller vil jeg ha da*

*Hvis jeg ingen boller får*

*lager jeg ballade”.*

Da våknet Mellomste og Største også. Først strakk Mellomste seg og gjespet, så strakk Største seg og gjespet. Etter at Mellomste og Største hadde stått opp, laget de tre fyrene frokost. Minste satte kopper og fat på bordet, Mellomste hentet pålegg og Største skar brød.

Vel ferdig med frokosten sa Største: “Nå får vi se til å pusse messingbjellene våre. Det er snart fastelavn og ingen har vekket blomster, trær og gress ennå”.

Helt innerst i skapet hadde Minste, Mellomste og Største bjellene sine. Bjellene ble pusset og gnikket på til de ble blanke og fine.

Utenfor hula til Minste, Mellomste og Største gikk det mange små ganger, og overalt kunne de tre fyrene høre sovelyder der de gikk med bjellene sine. Et sted sov Hestehoven, et sted Blåveisen, et sted Hvitveisen. Over alt hørtes en stille lyd av blomster og trær som ennå sov sin vintersøvn.

Med bjeller og sang gikk de tre små fyrene rundt og vekket blomster og trær.

*“Hestehov og hvitveis*

*Hør nå bjellens muntre klang.*

*Bjørketrær og rognebær*

*Nå skal dere våkne”.*

Langt ute i skogen var det ennå helt hvitt. Snøen lå tett over busker og trær over bakker og hei. Men under snøen og nedi bakken var våren så smått begynt på leve.